Anexa Nr. 1
la regulament


METODOLOGIE

[bookmark: _Hlk205463417]privind organizarea și desfășurarea testării psihologice din cadrul concursului sau examenului pentru numirea în funcții de conducere a judecătorilor


[bookmark: _Hlk205278828]        Scopul metodologiei constă în asigurarea unui cadru unitar de desfăşurare a procedurii de testare psihologică, respectiv de soluționare a contestațiilor.
        Activitatea de psihologie de la nivelul Consiliului Superior al Magistraturii este organizată potrivit Legii nr. 213/2004 privind exercitarea profesiei de psiholog cu drept de liberă practică, înființarea, organizarea și funcționarea Colegiului Psihologilor din România, cu modificările și completările ulterioare.
       Compartimentul  de psihologie a  personalului din cadrul Consiliului Superior al Magistraturii, departament de  specialitate  înregistrat  în  Registrul structurilor de psihologie conform avizului de funcţionare nr. 5/2011 eliberat de Comitetul  Director  al Colegiului Psihologilor din România,  asigură  coordonarea metodologică a psihologilor desemnaţi să realizeze testarea psihologică, respectiv soluționarea contestațiilor.
[bookmark: _Hlk172892051]       Desemnarea psihologilor pentru testarea psihologică, respectiv soluționarea contestațiilor, după caz, se face pe baza consimțământului scris, exprimat anterior, din rândul psihologilor din cadrul Consiliului Superior al Magistraturii, al Institutului Național al Magistraturii, al instanțelor sau din Registrul unic al psihologilor cu drept de liberă practică din România atestați în condițiile legii. 
       Consimțământul pentru desemnare se consideră dat atât pentru calitatea de membru titular, cât și pentru calitatea de membru supleant. Un  psiholog nu poate face parte din mai mult de o comisie din cadrul aceluiaşi concurs sau examen.
        Nu pot fi numiți membru titular sau membru supleant psihologii care au soțul sau soția, rude ori afini până la gradul al patrulea inclusiv în rândul candidaților. În cazul în care  un membru al unei comisii funcţionează la instanţa de la care provin unul sau mai mulţi candidaţi, acesta are obligația să se retragă de la examinarea acestora şi să comunice de îndată această situație preşedintelui comisiei în vederea înlocuirii sale, în ceea ce îi priveşte pe aceşti candidaţi.
         În comisia de testare psihologică vor fi desemnaţi şi membri supleanţi care îi vor înlocui de drept, în baza hotărârii preşedintelui comisiei de examinare, în ordinea stabilită de Secţia pentru judecători a Consiliului Superior al Magistraturii, pe membrii comisiei care nu îşi pot exercita atribuțiile.
        De asemenea,  desemnarea psihologilor în calitate de membru titular sau membru supleant  este condiţionată  de deţinerea  atestatului de liberă practică în specialitatea „psihologia muncii şi organizaţională”, treapta de specializare cel puțin „autonom”, eliberat în conformitate cu dispoziţiile legale în vigoare, precum şi de dreptul de a desfășura activitățile prevăzute de dispoziţiile art. 5 din Legea nr. 213/2004, cu modificările ulterioare.
      Psihologii  desemnați  în calitate de membru titular sau membru supleant  sunt obligați să aducă de îndată la cunoștința Compartimentului de psihologie a personalului din cadrul Consiliului Superior al Magistraturii, precum și comisiei de organizare a concursului orice situație de incompatibilitate, de suspendare ori de încetare a dreptului de liberă practică, prevăzută de legislația profesiei de psiholog.
       Pentru îndeplinirea atribuțiilor specifice ce le revin  în calitate de membru titular sau membru supleant, psihologii  sunt obligați să respecte  dispozițiile art. 17 din Legea nr. 213/2004, cu modificările ulterioare.
       Modalităţile de plată şi atribuţiile ce revin membrilor comisiilor de testare psihologică şi de contestații se stabilesc prin contracte de participare încheiate în două exemplare între aceştia şi Consiliul Superior al Magistraturii.
          Rezultatele obţinute de către candidaţii examinaţi în cadrul procedurii de testare, respectiv de soluționare a contestațiilor  vor fi raportate la acelaşi set de criterii, stabilite în conformitate cu Hotărârea Plenului Consiliului Superior al Magistraturii nr. 131/2023 privind aprobarea profilurilor psihoprofesionale ale profesiei de judecător, respectiv procuror.
       Criteriile  utilizate în cadrul procedurii de testare psihologică, respectiv de  soluționare a contestațiilor, precum și standardele de admitere sunt următoarele:

	

   Criterii /Scor
	Foarte slab
	Slab  
	Mediu 
	Bun  
	Foarte bun

	
	1-3
	4-6
	7-9
	10-12
	13-15

	Capacitatea  de luare a deciziilor
	

	
	
	
	

	Capacitatea de asumare a răspunderii
	

	
	
	
	

	Capacitatea de a manifesta abilități interpersonale și de lucru în echipă
	

	
	
	
	

	Capacitatea de a manifesta echilibru și rezistență la stres
	

	
	
	
	

	Calificativul consultativ pentru ocuparea funcției de conducere

	Scor final criterii / 
Calificativ
	
	
	
	
	

	
	Inapt
	Apt



[bookmark: _Hlk205278360]                      Evaluarea criteriilor are în vedere integrarea informaţiilor cu semnificaţie psihologică obţinute cu ajutorul testului scris şi interviului. Pentru fiecare categorie de criterii  se acordă maximum 15 puncte.  Scorul final la examinarea criteriilor  reprezintă  media aritmetică  a notelor acordate la fiecare criteriu.
                       În cazul în care scorul final la examinarea criteriilor nu întrunește standardul minim acceptat „Bun”, candidatul urmează a fi declarat „Inapt”. Calificativul acordat pentru ocuparea funcției de conducere este consultativ, dar parcurgerea probei privind testarea psihologică este obligatorie pentru a putea susține proiectul referitor la exercitarea atribuţiilor specifice funcţiei de conducere în fața comisiei de examinare.
                       Compartimentul  de psihologie a  personalului din cadrul Consiliului Superior al Magistraturii,  asigură metodele şi tehnicile de evaluare standardizate, precum și  instruirea psihologilor  examinatori  cu privire la: (i) conținutul metodologiei privind organizarea și desfășurarea testării psihologice,  (ii)  utilizarea tehnicilor  şi metodelor de evaluare psihologică aflate în portofoliu, conform Manualului tehnic al probelor, (iii) utilizarea funcționalităților din aplicația online MindApp, (iv) conținutul  Ghidului de interviu, (v) modalitatea de completare a  declarațiilor, formularelor de decont etc.
      Tehnicile şi metodele de evaluare standardizate sunt avizate de către comisia de metodologie din cadrul Colegiului Psihologilor din România, utilizarea acestora de către psihologii desemnaţi să  realizeze  testarea, respectiv reexaminarea psihologică fiind condiţionată de respectarea licenţei de utilizare, manualului tehnic şi a principiilor prevăzute de dispoziţiile art. 3 din Hotărârea Comitetului Director al Colegiului Psihologilor din România                   nr. 1/2006 privind constituirea, declararea, înregistrarea și funcționarea cabinetelor individuale, cabinetelor asociate, societăților civile profesionale de psihologie, precum și exercitarea profesiei de psiholog cu drept de liberă practică în sectorul public sau privat, în regim salarial, cu modificările ulterioare. 
[bookmark: _Hlk205279916]     Tehnicile şi metodele de evaluare standardizate vor fi utilizate de către psihologii desemnați doar în scopul îndeplinirii activităţilor specifice în cadrul procedurii de testare psihologică, respectiv de  soluționare a contestațiilor, fiind interzisă înstrăinarea, fotocopierea, stocarea sau divulgarea  informaţiilor, datelor, documentelor sau a oricăror altor materiale folosite/primite pe parcursul îndeplinirii  atribuţiilor specifice. 
     Datele şi informaţiile cu semnificaţie psihologică colectate în cadrul procedurii de testare psihologică, respectiv de  soluționare a contestațiilor vor fi prelucrate în conformitate cu Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE.
   Testarea psihologică constă în susţinerea unui test scris şi a unui interviu în faţa comisiei formate din câte doi psihologi desemnați din rândul psihologilor din cadrul Consiliului Superior al Magistraturii, al Institutului Național al Magistraturii, al instanțelor sau din Registrul unic al psihologilor cu drept de liberă practică din România atestați în condițiile legii.
    Comisia de organizare a concursului stabilește programarea candidaților pentru testarea psihologică, după criteriul alfabetic. În funcție de numărul candidaților, aceștia vor putea fi repartizați pe grupe, urmând ca fiecare grupă să susțină testarea psihologică în fața a câte unei comisii.

      În structurarea unei sesiuni de testare psihologică se va avea în vedere ca metodele şi tehnicile  utilizate să respecte următoarele cerinţe de aplicare şi de timp efectiv de lucru:
· testare scrisă (format creion-hârtie sau online): individual/grup, timp  aproximativ  de lucru   3  ore.
· Interviu (format fizic sau online): individual, timp  aproximativ de lucru                                 30 minute/candidat.
     
     Accesul candidaților în sala de concurs pentru susținerea testului scris este permis pe baza unui act de identitate, cel mai târziu cu 15 minute înainte de începerea probei scrise, potrivit catalogului de sală, în care se va menționa prezența sau absența candidaților. După verificarea identității, fiecare candidat va păstra la vedere actul de identitate, până la predarea lucrării scrise.
      Se interzice candidaților să dețină asupra lor pe timpul desfășurării testării scrise  orice fel de lucrări care ar putea fi utilizate pentru rezolvarea subiectelor, precum și orice mijloc electronic de comunicare sau de transmitere de date, inclusiv telefoane mobile. Încălcarea acestor dispoziții constituie fraudă și atrage eliminarea din concurs.
      Pentru consemnarea răspunsurilor pe foaia de răspuns, în cazul probelor aplicate în format                         creion-hârtie, candidații folosesc numai instrumente de scris cu pastă de culoare  neagră.
      Candidații  se așază în ordine alfabetică, conform listelor afișate. Fiecare candidat primește acces în platforma online Mindapp sau câte un caiet de răspunsuri pentru  probele aplicate în format creion-hârtie, cu ștampila de concurs, pe care își scrie cu majuscule numele și prenumele în colțul ce urmează a fi lipit. 
       De asemenea, candidatul înregistrează în platforma Mindapp sau semnează în interiorul porțiunii care urmează să fie sigilată că este de acord cu condițiile de participare la testarea psihologică scrisă, astfel cum sunt prezentate în formularul de consimțământ.
       Dacă din orice motiv  candidatul  consideră  că nu poate  participa la testarea scrisă (lipsă  ochelari,  stare de oboseală accentuată, problemă de sănătate, un eveniment deosebit de grav în familie etc.), urmează să completeze o cerere prin care solicită reprogramarea. 
       Cererile de reprogramare formulate de către candidați  sunt comunicate, după caz,  comisiei de testare psihologică sau comisiei de soluționare a contestațiilor, acestea fiind soluționate în raport de motivele prezentate, precum și de  calendarul procedurii aprobat de Secţia pentru judecători a Consiliului Superior al Magistraturii.
       După completarea  consimțământului fiecare candidat primește în format creion-hârtie sau online itemii/întrebările aferente probei aplicate. 
[bookmark: _Hlk205279882]       Aplicarea  testelor scrise  format creion-hârtie sau online se va  face  după realizarea instructajului, în condiții de administrare controlate sau sub supravegherea unui personal care se va asigura de derularea corespunzătoare a etapei de testare, precum și de securizarea itemilor. Instructajul se va realiza pentru fiecare test din bateria de evaluare psihologică de către responsabilul de sală, conform manualului tehnic, cu respectarea succesiunii de aplicare.
        De regulă, instructajul este însoțit de rezolvarea /explicarea  unui item exemplu, iar apoi, de rezolvarea unui item cu rol de exercițiu pentru a se verifica dacă instructajul a fost bine înțeles, inclusiv prin modalitatea de înregistrare a răspunsului pe foaia de răspuns/platforma online Mindapp. Candidatul poate  reveni  oricând asupra instructajului în timpul  alocat pentru completarea probei.
       Pentru probele de verificare a aptitudinilor cognitive la care timpul de lucru este prestabilit se cronometrează perioada de la finalul perioadei de exersare, când examinatorul dă startul probei, până la momentul expirării timpului  de lucru alocat pentru acea sarcină, când examinatorul va spune “Stop. Timpul a expirat”. Perioadele de timp în care se explică itemii exemplu sau se efectuează itemul/itemii exercițiu  nu se cronometrează. Este interzisă depășirea de către candidați a timpului alocat fiecărei probe de verificare a aptitudinilor cognitive sau revenirea asupra unei probe după ce timpul alocat acesteia a expirat. Nerespectarea acestei interdicții constituie fraudă și atrage eliminarea din concurs.
      O singură variantă de răspuns din cele prezentate este corectă. Candidații care doresc să corecteze o greșeală taie cu o linie orizontală în format creion-hârtie și înregistrează răspunsul pe foaia de răspuns sau înregistrează răspunsul dorit în platforma Mindapp, conform  instrucțiunilor primite.
      În ceea ce privește chestionarele de personalitate, acestea conțin afirmații scurte referitoare la credințe, atitudini sau comportamente, timpul de completare fiind recomandat. În cazul aplicării în grup, durata timpului de completare  poate fi influențată de dinamica sălii. 
      Pe toată durata desfășurării testării scrise creion-hârtie sau online este interzisă părăsirea sălii de concurs de către candidați. În cazuri excepționale, dacă un candidat solicită părăsirea temporară a sălii, el trebuie însoțit de una dintre persoanele care supraveghează, până la înapoierea în sala de concurs.
      Se interzice candidaților care părăsesc sala  temporar, în cazuri excepționale, să dețină asupra lor  orice fel de lucrări care ar putea fi utilizate pentru rezolvarea subiectelor, precum și orice mijloc electronic de comunicare sau de transmitere de date, inclusiv telefoane mobile. Încălcarea acestor dispoziții constituie fraudă și atrage eliminarea din concurs.
      Pe parcursul desfășurării probei responsabilii de sală și supraveghetorii nu pot da candidaților indicații referitoare la rezolvarea  testelor psihologice în afară de cele comunicate în cadrul instructajului și nu pot aduce modificări itemilor. Responsabilii de sală pot transmite candidaților eventualele erori materiale constatate în redactarea itemilor.
      Candidații susțin interviul în format fizic (“In-Person”) sau online, prin mijloacele de comunicare integrate în platforma Mindapp,  în fața comisiei de testare psihologică sau comisiei de soluționare a contestațiilor.
      Interviul în cadrul procedurii de  testare psihologică, respectiv de  soluționare a contestațiilor va fi unul de tip standardizat, dar cu o structură care să ofere oportunitatea candidaţilor de  a-şi  demonstra abilităţile, condus de către psihologii desemnați în comisia de testare psihologică sau comisia de soluționare a contestațiilor într-un cadru formal, conform  ghidului de interviu.
      Interviul se desfăşoară pe baza evaluării rezultatelor la  testul scris  şi are drept scop culegerea de informaţii legate de conduite şi experienţe concrete, relevante în raport cu criteriile evaluate, acestea fiind apreciate din perspectiva capacităţii persoanei de a-şi controla comportamentul într-o manieră care să asigure adaptarea eficientă la solicitările funcției de conducere.
       Evaluarea  rezultatelor la testul scris  constă în verificarea corectitudinii procedurii de scorare, analiza scalelor de validare și a pattern-ului de răspuns, analiza nivelului de încredere în răspunsurile înregistrate, analiza răspunsurilor  la afirmațiile critice și a valorilor prag  la scalele de conținut, interpretarea scalelor de conținut și integrarea rezultatelor acestora, conform manualelor tehnice.
      Răspunsurile date de fiecare candidat la testul scris și interviu vor fi coroborate și analizate împreună în vederea realizării unei evaluări unice integrate, în cadrul căreia psihologii vor utiliza grile de evaluare cu ancore comportamentale standardizate.
     Concluziile rezultate în urma susţinerii testului scris şi a interviului vor fi consemnate de către comisia de testare psihologică, pentru fiecare  candidat, într-un  raport de evaluare psihologică.
[bookmark: _Hlk205277482]     Raportul  de evaluare psihologică va avea o structură standardizată şi va cuprinde profilul psihologic al fiecărui candidat în raport cu funcția pentru care candidează, rezultat  ca urmare a coroborării informaţiilor cu semnificaţie psihologică obţinute în urma susţinerii testului scris şi interviului, precum şi calificativul  „ Apt” sau „Inapt”. 
       Raportul de evaluare psihologică va conţine pe ultima pagină parafele psihologilor examinatori.
       În vederea publicării rezultatelor testării psihologice, fiecărui candidat îi va fi atribuit un cod alcătuit dintr-o literă și patru cifre. Calificativul acordat se aduce la cunoștință publică prin publicarea pe pagina de internet a Consiliului Superior al Magistraturii şi a Institutului Naţional al Magistraturii. 
[bookmark: _Hlk106114259]    Candidații nemulțumiți de calificativul acordat pot formula, în termen de 3 zile de la publicarea rezultatelor, contestații care se transmit inclusiv prin fax sau e-mail, la Institutul Naţional al Magistraturii. 
      Contestaţiile se soluţionează în termen de 3 zile de la expirarea termenului de depunere, de o comisie  formată din 3 psihologi, desemnați în mod similar celui prevăzut la testarea psihologică, alții decât cei care au examinat candidaţii iniţial.
       În cadrul procedurii de soluționare a contestațiilor, evaluarea criteriilor are în vedere integrarea informaţiilor cu semnificaţie psihologică obţinute prin  reevaluarea  testului scris aplicat iniţial şi susţinerea unui nou interviu.                       
       Reevaluarea testului scris aplicat inițial constă în verificarea corectitudinii procedurii de scorare, analiza scalelor de validare și a pattern-ului de răspuns, analiza nivelului de încredere în răspunsurile înregistrate, analiza răspunsurilor  la afirmațiile critice și a valorilor prag  la scalele de conținut, interpretarea scalelor de conținut și integrarea rezultatelor acestora, conform manualelor tehnice. Cerinţele privind desfășurarea interviului şi întocmirea raportului de evaluare psihologică  se aplică în mod corespunzător.
[bookmark: _Hlk205208204]      Calificativul acordat în urma soluţionării contestaţiilor este definitiv și se publică pe pagina de internet a Consiliului Superior al Magistraturii şi a Institutului Național al Magistraturii. Rezultatele finale ale testării psihologice, precum și  raportul care cuprinde profilul psihologic al candidatului în raport cu funcţia pentru care candidează şi calificativul obţinut, sunt aduse la cunoştinţa membrilor comisiei de examinare. 
      Compartimentul de psihologie a personalului asigură centralizarea și arhivarea actelor profesionale utilizate în cadrul procedurii de testare psihologică, respectiv de soluționare a contestațiilor împotriva calificativului acordat.
       Declarațiile şi contractele de participare în comisii se centralizează de comisia de organizare şi se păstrează alături de celelalte documente de concurs sau examen.

